Lord Kitchener Wants You

Lord Kitchener Wants You () on nimitys ensimmäisen maailmansodan aikaiselle brittiläiselle värväysjulisteelle, joka on lajinsa kuuluisimpia varsinkin siihen kohdistuneen runsaan jäljittelyn ansiosta. Julisteessa sotaministeri, lordi Herbert Kitchener osoittaa katsojaa sormellaan vaatien häntä liittymään armeijaan. Juliste toimi innoittajana eri maissa käytetyille vastaaville värväysjulisteille, kuten tunnetulle yhdysvaltalaiselle ”I Want You” -julisteelle, jossa esiintyy Setä Samuli.

Historia
Kyseessä oli alun perin London Opinion -lehden 5. syyskuuta 1914 ilmestyneen numeron kansikuva, jonka suunnitteli kuvittaja Alfred Leete. Ensimmäisen maailmansodan puhkeamisesta oli tuolloin kulunut kuukausi ja Ison-Britannian sotaministeriksi kutsuttu sotamarsalkka Herbert Kitchener nautti suurta kansansuosiota. Alkuperäisessä kansikuvassa Kitchenerin kuvan alapuolella oli teksti: ”Your Country Needs You” (Maasi tarvitsee sinua). Tehokkaasta kuvasta painettiin yksityisillä varoilla julisteita, joissa teksti oli vaihtunut muotoon ”Wants You” (Haluaa sinut). Julistetta painettiin ensimmäisen maailmansodan aikana noin 10 000 kappaletta, mikä oli varsin vähän siihen verrattuna, että valtion virallisia sotapropagandajulisteita lasketaan painetun yhteensä yli viisi miljoonaa kappaletta. Juliste ei sota-aikana ollut kovinkaan näkyvästi esillä julkisilla paikoilla.Adam Eley: Kitchener: The most famous pointing finger  BBC 3.8.2014. Viitattu 12.3.2017. Sen maine on ilmeisesti syntynyt vasta jälkeenpäin. Vastoin laajalle levinnyttä käsitystä Leeten alkuperäisen kuvan ”Your Country Needs You” -tekstiä ei ilmeisesti käytetty painetuissa Kitchener-julisteissa lainkaan.Jasper Copping: 'Your Country Needs You' - The myth about the First World War poster that 'never existed'  The Telegraph 2.8.2013. Viitattu 12.3.2017.

Valtio painatti huomattavasti suuremman määrän toista lordi Kitchenerin kuvalla varustettua värväysjulistetta, joka sisälsi pitkän ja vähemmän iskevän lainauksen hänen puheestaan. Mielikuvituksettomamman sisältönsä vuoksi tämä virallinen juliste on jo kauan sitten unohdettu, kun taas Leeten kuvasta on myöhemmin tullut Isossa-Britanniassa yksi koko ensimmäisen maailmansodan tunnetuimmista symboleista. Leeten kuvassa Kitchenerin hahmo näyttää tuijottavan painostavasti suoraan katsojaan, kun taas virallisessa julisteessa käytetyssä valokuvassa hänen selvästi näkyvä karsastuksensa ehkäisi saman vaikutelman.

Julisteesta tiedetään vain kolme nykypäiviin säilynyttä kappaletta. Yksi niistä myytiin vuonna 2014 huutokaupassa 27 540 punnan ennätyshintaan.Harriet Hernando: One of only three surviving 'Lord Kitchener Wants You' First World War recruitment posters sells for world record £30,000  Daily Mail 11.7.2014. Viitattu 12.3.2017.

Jäljitelmät
Leeten Kitchener-juliste toimi innoittajana yhdysvaltalaisen James Montgomery Flaggin suunnittelemalle julisteelle, jossa Yhdysvaltain kansallishenkilöitymä Setä Samuli osoittaa samalla tavalla sormellaan katsojaa ja mukana on teksti ”I Want You for the U.S. Army” (Haluan sinut Yhdysvaltain armeijaan). Myös Flaggin juliste oli alkujaan lehden kansikuva, joka ilmestyi Leslie's Weeklyssä 6. heinäkuuta 1916. Yhdysvaltojen liityttyä maailmansotaan tätä julistetta painettiin yli neljä miljoonaa kappaletta vuosina 1917–1918. Julistetta käytettiin uudelleen toisen maailmansodan aikana.The Most Famous Poster  American Treasures of the Library of Congress. Viitattu 12.3.2017.

Venäjän sisällissodassa molemmat osapuolet käyttivät värväysjulisteita, jotka jäljittelivät Leeten ja Flaggin julisteiden sisältöä.

Myös Ison-Britannian armeija on vielä nykyaikanakin käyttänyt ajanmukaistettuja versioita alkuperäisestä julisteesta, joissa Kitchener on korvattu jollain muulla hahmolla. Se on ollut myös suosittu parodioiden kohde.

Katso myös
Propaganda ensimmäisessä maailmansodassa

Lähteet

Aiheesta muualla

Luokka:Julisteet
Luokka:Propaganda Yhdistyneessä kuningaskunnassa
Luokka:Yhdistynyt kuningaskunta ensimmäisessä maailmansodassa